Marko Brecelj

**Marko Brecelj** bio je slovenski i jugoslavenski umjetnik, kantautor, te nekadašnji pjevač ljubljanskog rok sastava Buldožer. Rođen je u Sarajevu 30. aprila 1951.

## Biografija
Brecelj je bezuspješno studirao geologiju i kasnije tehničku fiziku (tada FNT ) na Univerzitetu u Ljubljani. Tada je dobio status slobodnog umjetnika i napisao jednu od svojih najpoznatijih kompozicija "Alojz valček", koju je posvetio Alojzu Kodretu, profesoru matematičke fizike.

Muzičku karijeru započeo je kao violinist u kvartetu Trije črnci i u ljubljanskom triju Krik. Kasnije je odustao od sviranja violine. Pažnju šire javnosti prvi put privukao je na sebe kao kantautor i šansonjer nastupom na Omladinskom festivalu (danas Festival omladina) u Subotici 1974. godine, gdje je dobio i nagradu stručnog žirija. Iste godine, u saradnji sa muzičkim aranžerom Bojanom Adamičem, izdaje album *Cocktail*. Ploča je nagrađena nagradom "Sedam sekretara SKOJ-a". Na albumu je bila i pjesma *Hiškar Rogač* koju je snimio sa nekim članovima grupe Sedem svetlobnih let. Sa njima je Marko osnovao rok sastav Buldožer, gdje je djelovao kao tekstopisac i pjevač. Jedan od vrhunaca grupe bio je i album *"Pljuni istini u oči"*. Kroz djelovanje u Buldožeru, Brecelj je postao jedan od najistaknutijih frontmena, pjevača i autora na jugoslovenskoj rok sceni kasnih 1970-ih.

U Buldožeru je ostao do 1979. i s njim snimio dva LP -a i soundtrack za film *"Živi bili pa vidjeli"*, koji je također objavljen u obliku mini LP-a, te je osvojio *Zlatnu arenu* na Pulskom filmskom festivalu. Nakon toga je napustio Buldožer i vratio se solo muzičkoj karijeri. Tada je komponirao neke pjesme koje su postale hitovi u alternativnim muzičkim krugovima (npr. *Parada*, *Radojka*, *Sexy disco hit* itd.).

S pjesnikom i  glumcem Ivanom Volaričem Feom pokrenuo je duo *Zlatni zubi* . Godine 1983. i 1984. vodio je muzički sastav Marjanov čudni zajec. Godine 1986. ponovo izdaje kantautorski album *Desant na rt Dobre nade*, a krajem 1980-ih udružuje snage sa saksofonistom Primožem Schmidtom i basistom Alešom Joštom u projektu *Javna vaja* . Kao gost sarađivao je sa raznim muzičkim grupama (SRP, Strelnikoff, itd.). Njegov rad karakteriše ironija i beskompromisna kritika malograđanskog društva.

Od kraja 1980-ih dugi niz godina vodio je kultni Mladinski kulturni, socijalni in multimedijalni center MKSMC (Omladinski, kulturni, društveni i multimedijalni centar) u Kopru, sve do njegovog zatvaranja od strane lokalne vlasti i tadašnjeg župana Kopra Borisa Popoviča, koji je bio česta meta Breceljeve kritike. Također, do svoje smrti vodio je Društvo prijateljev zmernega napredka DPZN (Društvo prijatelja umjerenog napretka) u Kopru, te stranku Akacije. Decenijama je bio aktivan na polju nezavisne kulture i nevladinog sektora. Kandidirao se za gradonačelnika Kopra na svim izborima i nakon izbora Borisa Popoviča, svaki dan Popovičevog mandata u Kopru je izvodio monumentalni performans *Kolenovanje pred mestno občino *(Klečeći ispred gradske općine). Godinama je uređivao portal Dodogovor.org , te na njemu svakodnevno objavljivao. Bio je vijećnik u Gradskom vijeću Kopra u periodu od 2003. do 2007. godine. Godine 2019. dobio je nagradu Radiotelevizije Slovenije *Jež*.

Marko Brecelj je utemeljio posebnu umjetničku praksu koju je nazivao "Meki terorizam". U njegovu stvaralačku baštinu spada ogromna video arhiva "mekoterorističkih akcija", te drugih dokumenata njegovog umjetničkog i društvenog djelovanja. Brecelj je iza sebe ostavio neizbrisivi trag u kulturama širom bivše Jugoslavije, te danas predstavlja jednog od utjecajnijih umjetnika na ovom prostoru. Dugi niz godina zajedno sa svojim saradnicma vodio je utjecajni međunarodni festival Koperground u Kopru.

Reditelj Janez Burger snimio je Priletni parazit ali kdo je Marko Brecelj? (Parazit u godinama ili ko je Marko Brecelj?), dugometražni dokumentarni film o Marku Brecelju, koji je ostvario značajan uspjeh na području bivše Jugoslavije.

Marko Brecelj je preminuo nakon duže i teške bolesti 4. februara 2022. godine u bolnici u Izoli. Do svoje smrti živio je u Klancu pri Kozini sa suprugom Arijanom Markučič-Brecelj.

## Diskografija 
### Kao samostalni izvođač 
* *Koktel* (1974)
* *Duša in jaz, Tri ženske od Marka Breclja* (singl, 1974)
* *Parada / Majmuni / Trotoari* (singl, 1981.)
* *Samospevi* (2015)

### Sa grupom Strelnikoff 
* *Hojladrija * Svinjarija * Diareja * Gonoreja* (1994)

### Sa grupom Javna vaja 
* *Desant na Rt dobre nade* (Helidon - 1987)
* *Moje krave molznice* (Helidon - 1991)

### U grupi Buldožer 
* *Pljuni istini u oči* (1975)
* *Zabranjeno plakatirati* (1976)
* *Živi bili pa vidjeli* (1979)

## Reference 
## Vanjski linkovi 
* Dodogovor.org 
* Stranka Akacije 

Kategorija:Rođeni 1951.
Kategorija:Biografije, Sarajevo
Kategorija:Slovenski umjetnici
Kategorija:Slovenski muzičari
Kategorija:Koper
Kategorija:Umrli 2022.